*תעתיקי תל אביב*

המרחב הציבורי עובר תהליך מתמשך של הפרטה. רשות הרבים (Commons), שנועדה במקורה לשרת את הציבור, מופקעת מידיו ועוברת בהדרגה לבעלויות פרטיות, או לבעלות משנה באמצעות זכיינות לניהול ולמתן שירותי הפעלה, אבטחה וכו'. התהליך נוגע לתשתיות אנרגיה, רשויות תחבורה ציבורית, טרמינלים, נמלים ומעברי גבול, קניונים מסחריים, מרכזי רפואה, חינוך וספורט, בתי קברות וכמובן שטחים ציבוריים.

רשות הרבים מייצגת פוטנציאל חברתי ופוליטי. בעצם נוכחותו והשימוש שלו במרחב , מנכיח הציבור את זכותו האזרחית – הזכות על הארץ ועל העיר*.* אין זו רק זכות דמוקרטית, אלא גם זיקה, שייכות ואולי אף טענה לבעלות על המרחב, וזאת מתוך הבנה שעצם פעולת השימוש (מגורים, עבודה, לימוד, בילוי וכו') מכוננת את המרחב. "רשות הרבים נטווית באמצעות הקיום היומיומי שלנו, הפרקטיקות המשניות והמקצבים, ובהם טמונה המשמעות הארכיטקטונית העמוקה."[[1]](#footnote-1)

במקומות שלא נעשה בהם שימוש, או שאין עליהם שליטה או פיקוח, מאבדים בעלי הרכוש או הרשות המקומית את ההגמוניה עליהם. מדובר במרחבים שאין להם דורש או שאינם מאוישים, ולו בפרקי זמן נתונים של היממה. אפשר למנות עמם גם מרחבים ציבוריים המשוללים פונקציה מוגדרת, כגון רחבות, חללי מעבר, מבואות, חצרות אחוריים, חניונים, מרתפים וגגות. במרבית המקרים מדובר במרחבים שיעדם שיתופי.

האם הפוטנציאל השיתופי של מקום מקנה לו מעמד של מרחב ציבורי? מרסל סמטס (Smets), שטבעה את המונח *the unclaimed space*,[[2]](#footnote-2) טוענת שהניסיון המשותף הוא מרכיב יסוד של הציבורי. הלובי הוא מרחב בעל מאפיינים כאלה: הוא חסר זהות, יצור כלאיים, לעתים זנוח, שבין הפרטי והציבורי; נקודת מפגש לא מחייבת בין דיירים ואורחיהם, זרים על-פי רוב זה לזה. הלובי הוא מה שנשתייר מאידיאליים חברתיים של שיתופיות. תכנון קומת הקרקע והכניסה לבתים משותפים רבים מעיד, בין השאר, על הפונקציה החברתית והסביבתית שלהם כחלל פתוח, שיתופי ובין-אישי. בתהליך ארוך בן עשרות שנים מאבד מרחב ביניים זה את הפוטנציאל השיתופי שלמענו הוא עוצב. חללי הכניסה של בתים משותפים שאינם מקורים ומסוגרים, אם מטעמי ביטחון אישי ואם מטעמי התבדלות והתנכרות לסביבה, מתמעטים והולכים.

**לתוך הרִיק הזה מבקש הפרויקט האמנותי שלי לפרוץ בכוח. לחלל את סגירותו ואת התבדלותו.**

הארכיטקט ברנרד טשומי (Tschumi) מתאר בספרו, *The Manhattan Transcripts* (1981), את היחס שבין פעולה אנושית וחלל תוך שהוא נעזר ברישום סצנרי של פעולה אנושית במרחב אורבני. המהלך הוא מאד יצירתי אך גם מתריס. הכרזתו של טשומי כי חלל, תנועה (או פעולה) ואירוע מכוננים ארכיטקטורה, מנוסחת כמניפסט ומומחשת באמצעות תרשימים וצילומים.

האירוע (*event*), העומד בבסיס התאוריה של טשומי, אינו מבוסס על התרחשות או על סיטואציה שמתרחשת במציאות. יש כאן ממד מומצא, מטאפורי, המבטא באופן אנלוגי דינאמיות עירונית עכשווית בהקשר למקום ספציפי (סנטרל פארק או רחוב 42 בניו יורק), שטשומי מבקש להעביר למבנה או למתחם במקום אחר. האירוע יוצר התקה של פעולה בין שני מקומות שאין ביניהם כל קשר. ארבע האפיזודות (הפארק, הרחוב, המגדל, הבלוק) אותן הוא מתאר בספרו *תעתיקי מנהטן* הן מצבים דרמטיים. הוא מפרק כל אפיזודה למבנה של רצף תמונתי, מעין storyboard בשפה קולנועית, פירוק שהוא כלי תכנוני לכל דבר, בבחינת תיווי (notation) של ה"פרטיטורה" המרחבית.

החידוש העיקרי, להבנתי, בשיטה זו של טשומי נעוץ בפריסה הסצנרית על ציר זמן, שכן מדובר בפעולה ולא במצב נייח. פוטנציאל ההתפתחות של האובייקט עשוי להתממש בעצם השימוש (הפרפורמטיבי) בו. הבנת המרחב בהקשרו החברתי מייחד תפקיד לגוף המשתמש (הפרפורמר) ולאופן השימוש /הפעולה שהוא מבצע.

אני מציג בתערוכה את האפיזודה החמישית בהשראת יצירתו של ברנרד טשומי - הלובי. האירוע שאני מבצע הוא פריצה לחלל הלובי של הבניין ברחוב ארלוזורוב 6 בתל אביב, המשמש כחלל תצוגה לתערוכות אמנות. על קירות הגלריה מוצגים תעתיקים (transcripts), המתארים את מהלך הפריצה למבנה. התעתיקים מכילים תיעוד ניסיונות פריצה מזוויות הראיה של מצלמות האבטחה של הבניין, ורישומים/תשריטים של היחסים המוצעים שבין גוף ומרחב, פרפורמר וחלל תצוגה. יחסי גוף ומרחב מושתתים בעצם מהותם על ערעור סדר, כשסדר מסוג אחד, פיזיולוגי ונפשי, משליט קוד התנהלותי על סדר מסוג אחר. התערוכה נוצרה בשיתוף האמן **יובל יאירי**.

רעיון הפריצה נועד לקעקע את האוטונומיה של חלל הלובי ולהפר את הבידוד והניכור שלו. זוהי פעולה אלימה ופורעת חוק, אף שהיא מקבלת חסות ולגיטימציה של הנסיבות האמנותיות במסגרן היא מבוצעת. חלל התצוגה *לובי* נמצא בבעלות פרטית, אבל הוא אינו מתפקד כגלריה מסחרית. הוא משדר פתיחות ומזמין את הציבור לבוא בשעריו, על אף שהוא נעול דרך קבע ונדרש תיאום עם הבעלים. בולט כאן השיבוש בעירוב שימושים ואינטרסים פרטיים וציבוריים. ארכיטקטונית, החלל מוקף מחיצות זכוכית וקירות בטון; זהו אזור דמדומים, שקוף-אטום, פתוח-סגור, המקיים יחסי פנים-חוץ מורכבים. בשל המבנה הייחודי של החלל, המתוכנן בצורת Z, מתקיימות בו שתי פרספקטיבות הפוכות. צילומי הכניסה לחלל הלובי והמבט ההפוך מצדו האחורי לוכדים את המבט במעין לופ חזותי.

אני מאמין שאופני התנהלות של גוף בתוך מרחב בנוי משנים את המרחב, משחררים אותו. מבטים שונים מאפשרים קריאות ופרשנויות שונות של החלל. בכניסה ללובי מוצבת עמדת דובר, מצוידת במיקרופון, המאפשרת להגיב על הסיטואציה או ליצור עמה שיח. בעומק הלובי מוצב כיסא למאזין. אירועי פתיחת התערוכה ונעילתה כוללים הרצאות במתכונת פרפורמטיבית אחידה בת עשרים דקות. הרצאה באירוע פתיחת התערוכה של חוקר ואוצר האדריכלות **דן הנדל**: *ספות בפורגטוריום - הלובי הישראלי בעידן השיווק המתקדם;* הרצאה באירוע נעילת התערוכה של המרצה לקולנוע, **יעל בן-עמי**: *חלל הלובי בקולנוע*. בשני האירועים הפורץ יושב בעמדת המאזין, פניו עטויות.

הדס עפרת

הלובי – מקום לאמנות רחוב ארלוזורוב 6, תל אביב

מאי-יוני, 2015

1. Lucia Jalón Oyarzun, Common Spatialities: The Production of the Multitude, Footprint Architecture Theory Journal 16, Delft, 2015. P. 52 [↑](#footnote-ref-1)
2. Rafi Segal, Els Verbakel (editors), Architecture and Dispersal, AD, 2008, pp. 103, 105 [↑](#footnote-ref-2)